અહીં વૃક્ષોનાં થડ પર ચાલતી કુહાડીઓના પ્રહારો ઉપર સુભાષના પ્રયાસોએ વિજય મેળવ્યો છે. હવે ગ્રામજનો પણ આ જંગલને દેવ ભંડાર કહેવા લાગ્યા છે, એટલે કે જ્યાં દેવતાઓનો વાસ હોય છે. વિશ્વ પર્યાવરણ દિને અહીં દર વર્ષે મેળો ભરાય છે. આમાં બાળકો-મોટેરાં અને વૃદ્ધો બધાં ભેગાં મળી વૃક્ષોની રક્ષા કરવાનો સંકલ્પ લે છે. પિડસીપારાના પૂર્વ સરપંચ સોનસાય કહે છે, ‘સુભાષ ગુરુજીના કારણે આસપાસનાં ગામોમાં પણ હવે જંગલ બચાવવાની લાગણી પ્રવર્તી રહી છે.’ સુભાષ શ્રીવાસ્તવ ખિસ્સામાં બીજ અને લોખંડનું ઓજાર લઈને નીકળી પડે છે. નદીના કિનારે અથવા તો ખાલી પડેલી સરકારી જમીન પર બીજ રોપવાના કામને પોતાની આદત બનાવી દીધી છે. ઓજારની મદદથી તેઓ વૃક્ષના થડને કોતરીને તેને દેવી-દેવતાનો આકાર આપે છે અને એની ઉપર સિંદૂર લગાવી દે છે. તેઓ કહે છે કે, બસ્તરના આદિવાસીઓને ઈશ્વરમાં અપાર શ્રદ્ધા છે. આથી તેઓ દેવી-દેવતાઓનાં ચિત્ર ઉપસાવે છે, જેથી ગ્રામજનો વૃક્ષોને કાપવાથી દૂર રહે છે.